เดินเกมกดดันธปท.
รายงานตัวเลขต่อครม.ก่อนประชุมกนง.เหน็บไม่ลดดอกเบี้ยคือไม่รู้ร้อนรู้หนาวเหน็บไม่ลดดอกเบี้ยคือไม่รู้ร้อนรู้หนาว
28 พ.ค. 2556

รายงานตัวเลขต่อครม.ก่อนประชุมกนง.เหน็บไม่ลดดอกเบี้ยคือไม่รู้ร้อนรู้หนาวเหน็บไม่ลดดอกเบี้ยคือไม่รู้ร้อนรู้หนาว
เดินเกมกดดัน ยิ่งลักษณ์ สั่ง ธปท.แจงข้อมูลเศรษฐกิจไตรมาสแรกให้ ครม.ทราบก่อน กนง.พิจารณาดอกเบี้ย 
วันที่ 27 พ.ค. น.ส.ยิ่งลักษณ์ ชินวัตร นายกรัฐมนตรี ได้เรียก นายกิตติรัตน์ ณ ระนอง รองนายกรัฐมนตรี และ รมว.คลัง นายอารีพงศ์ ภู่ชอุ่ม ปลัดกระทรวงการคลัง นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) และหน่วยงานเศรษฐกิจอื่นๆ เข้าหารือเป็นการด่วนที่ทำเนียบรัฐบาล โดยได้มีการสอบถามกรณีที่ธนาคารแห่งประเทศไทย (ธปท.) แถลงว่า ตัวเลขเศรษฐกิจของ สศช. ไม่ตรงกับที่ ธปท.คาดการณ์ 
“ส่วนตัวเห็นว่าหน่วยงานราชการด้วยกันไม่ควรออกมาบลั๊ฟกันเองแบบนี้ เพราะแต่ละหน่วยงานจะมีจุดยืนในการคำนวณตัวเลขทางเศรษฐกิจ” นายกิตติรัตน์ กล่าว
นายกิตติรัตน์ กล่าวว่า การประชุมคณะรัฐมนตรี (ครม.) ในวันที่ 28 พ.ค.นี้ นายกรัฐมนตรีจะให้หน่วยงานเศรษฐกิจ คือ กระทรวงการคลัง สศช.และ ธปท.รายงานข้อมูลเศรษฐกิจไตรมาสแรกให้ ครม.รับทราบ 
นายกิตติรัตน์ กล่าวว่า การประชุมคณะกรรมการนโยบายการเงิน (กนง.) ในวันที่ 29 พ.ค.นี้ เชื่อว่า กนง.จะพิจารณาเรื่องอัตราดอกเบี้ยด้วยความรอบคอบและใช้ดุลพินิจอย่างเหมาะสม โดยเฉพาะนำข้อมูลทั้งในประเทศและต่างประเทศมาพิจารณา ซึ่งเรื่องนี้ไม่ใช่ว่าใครจะแพ้หรือชนะ 
“การดำเนินนโยบายเศรษฐกิจไม่ใช่เรื่องล้อเล่น เพราะส่งผลต่อการขยายตัว และเสถียรภาพทางเศรษฐกิจ ตอนนี้เศรษฐกิจในประเทศดีมากทุกเรื่อง ปี 2556 รัฐบาลจะลงทุนโครงการน้ำที่จะช่วยประคับประคองเศรษฐกิจ ปี 2557 จะมีการลงทุนโครงสร้างพื้นฐาน แต่ระยะสั้นต้องดูเรื่องต่างๆ เช่น อัตราแลกเปลี่ยนมีความสำคัญต่อผู้ส่งออก” นายกิตติรัตน์ กล่าว
สำหรับมาตรการกระตุ้นเศรษฐกิจในประเทศหลังเศรษฐกิจมีแนวโน้มชะลอตัวนั้น นายกิตติรัตน์ ระบุว่า คงต้องทำงานให้มากขึ้น เช่น มาตรการการคลังที่จะบริหารรายรับรายจ่ายให้เป็นไปตามเป้าหมาย ใช้จ่ายอย่างประสิทธิภาพ โปร่งใส ไม่ล่าช้า นโยบายด้านภาษีที่อยู่ในระหว่างออกเป็น พ.ร.บ.
อย่างไรก็ตาม การดำเนินงานด้านการคลังก็ควรสอดคล้องกับนโยบายการเงินด้วย เช่น รัฐบาลมีมาตรการภาษีที่จะลดค่าครองชีพให้ประชาชน ดูแลให้มีรายได้ที่ดีขึ้น ดังนั้น การที่จะลดดอกเบี้ยลงหน่อยก็ดี ที่ผ่อนอยู่จะได้น้อยลง
นายกิตติรัตน์ ปฏิเสธให้ความเห็นว่า กนง.จะต้องลดดอกเบี้ยอัตราเท่าไหร่ โดยระบุว่า ไม่อยากพูด แต่อยากให้ กนง. ตัดสินใจ แต่หาก กนง.ลดดอกเบี้ยที่ 0.25% หรือไม่ลดลงเลย เท่ากับว่า กนง. คงอยู่ในภาวะไม่รู้ร้อนรู้หนาว เพราะภาวะแบบนี้ควรพิจารณาลดดอกเบี้ยในระดับที่มากกว่านั้น ส่วนจะตรงใจหรือไม่ต้องติดตามการตัดสินใจของ กนง. 
“หาก กนง.ลดดอกเบี้ยในอัตราที่น้อยกว่า 0.5% ผมว่า ต้องเป็นโรคที่ไม่รู้ร้อนรู้หนาว ผมจะไปซื้อเสื้อหนาวให้เป็นของขวัญ” นายกิตติรัตน์ ระบุ
นายประสาร ไตรรัตน์วรกุล ผู้ว่าการ ธปท. กล่าวยืนยันว่า การประชุม กนง.เพื่อพิจารณาตัดสินอัตราดอกเบี้ยนโยบายในวันที่ 29 พ.ค.นี้ ไม่ได้มีความลำบากใจ เพราะ กนง.ที่ทำงานร่วมกันเป็นผู้ใหญ่ มีข้อมูลดู ต้องพิจารณาจากข้อมูลเป็นหลัก ส่วนผลการตัดสินที่จะออกมา ไม่ว่าออกไปในทางไหนก็ต้องมีเหตุผลที่อธิบายได้
“ค่าเงินบาทช่วงนี้นิ่ง เป็นเพราะรอผลการประชุม กนง.หรือไม่นั้น ผมไม่ทราบ แต่เข้าใจว่ามีข่าวหลายอย่าง ทั้งจากในประเทศและต่างประเทศที่มีผลต่อค่าเงินบาทในช่วงนี้ ยังต้องติดตามความเคลื่อนไหวกันต่อไป เพราะปัจจัยเรื่องค่าเงินเป็นประเด็นที่ต้องติดตามอย่างต่อเนื่อง เนื่องอ่อนไหวต่อข่าวสารได้ง่ายๆ” นายประสาร กล่าว